شہباز شریف صاحب نے بالآخر ایک بہت ہی صبرآزما اور جذباتی حوالوں سے بے پناہ مشکل مشق کے بعد ”جمہوریت“ بچالی ہے۔ بچت فقط ”جمہوریت“ ہی کی ہوئی نظر نہیں آرہی۔ منگل کے روز عوام کے روبرو لائی مریم نواز شریف سے ان کی ملاقات اور بعدازاں حمزہ شہباز شریف کے شاہ زیب خان زادہ جیسے معروف اور اقتدار کے ایوانوں میں معتبر مانے اینکر کو دئیے انٹرویو نے ہمیں پیغام یہ بھی دیا کہ شاید وزیراعظم عباسی کو ہٹاکر کوئی ٹیکنوکریٹ حکومت لانے کی اب ضرورت نہیں رہی۔ شاہد خاقان عباسی ”اسی تنخواہ“ پر کام جاری رکھیں گے اور احسن اقبال کو بھی محض اپنے کام پر توجہ دینے پر مجبور کریں گے۔